ประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร (ฉบับที่ 76) 

ประกาศกรุงเทพมหานคร
ประกาศกรุงเทพมหานคร
เรื่อง
การแบ่งส่วนราชการภายในหน่วยงานและการกำหนดอำนาจหน้าที่
ของส่วนราชการกรุงเทพมหานคร
(ฉบับที่ ๗๖)[๑]
 

โดยที่เป็นการสมควรปรับปรุงโครงสร้างส่วนราชการของสำนักงาน ก.ก.
ให้มีความเหมาะสมสอดคล้องกับภารกิจและอำนาจหน้าที่ของกรุงเทพมหานคร

อาศัยอำนาจตามความในมาตรา ๖๐
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘
โดยความเห็นชอบจากคณะกรรมการข้าราชการกรุงเทพมหานครตามมติครั้งที่ ๕/๒๕๕๔
เมื่อวันที่ ๒๑ กรกฎาคม ๒๕๕๔ ให้จัดตั้งกองพิทักษ์ระบบคุณธรรมเป็นส่วนราชการใหม่
และเปลี่ยนชื่อกองวินัยและส่งเสริมสมรรถภาพ เป็นกองวินัยและเสริมสร้างจริยธรรม สังกัดสำนักงาน
ก.ก. จึงให้ยกเลิกความใน (๖) ของข้อ ๓ ทวิ แห่งประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
ลงวันที่ ๓๑ ตุลาคม พ.ศ. ๒๕๒๘ ซึ่งแก้ไขเพิ่มเติมโดยประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๑๐) ลงวันที่ ๒๗ มิถุนายน ๒๕๓๒ (ฉบับที่ ๓๓) ลงวันที่ ๑ กรกฎาคม พ.ศ.
๒๕๔๐ และ (ฉบับที่ ๔๗) ลงวันที่ ๑๗ ตุลาคม พ.ศ. ๒๕๔๕ และเพิ่มเติม (๖) และ (๗)
ของข้อ ๓ ทวิ แห่งประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
โดยให้ใช้ความต่อไปนี้
(๖) กองวินัยและเสริมสร้างจริยธรรม
มีอำนาจหน้าที่เกี่ยวกับดำเนินการทางวินัย การตรวจ และพิจารณาการดำเนินการทางวินัย
การสั่งให้ออกจากราชการของข้าราชการกรุงเทพมหานคร และรักษามาตรฐานทางวินัย
ดำเนินการเกี่ยวกับคดีปกครองกรณีที่ ก.ก. อ.ก.ก.
และผู้ว่าราชการกรุงเทพมหานครได้สั่งการตามมติ ก.ก. และถูกฟ้องคดีปกครอง
ศึกษาและพัฒนามาตรฐานทางวินัย พิจารณาดำเนินการปรับปรุง แก้ไข หรือจัดทำร่างกฎหมาย
กฎ ระเบียบ ข้อบังคับ และแนวทางปฏิบัติต่าง ๆ
เกี่ยวกับการบริหารทรัพยากรบุคคลเพื่อนำมาใช้กับกรุงเทพมหานคร
เสริมสร้างมาตรฐานทางคุณธรรมและจริยธรรมของข้าราชการกรุงเทพมหานคร
พิจารณาเสนอการตีความและวินิจฉัยปัญหาที่เกิดขึ้นเนื่องจากการบังคับใช้กฎหมายว่าด้วยระเบียบข้าราชการกรุงเทพมหานครและบุคลากรกรุงเทพมหานคร
กฎหมายว่าด้วยระเบียบข้าราชการครูและบุคลากรทางการศึกษา
และกฎหมายอื่นที่เกี่ยวข้อง
ประสานความร่วมมือในการป้องกันและปราบปรามการทุจริตของกรุงเทพมหานคร ให้คำปรึกษา
แนะนำเกี่ยวกับงานในหน้าที่แก่หน่วยงานและส่วนราชการ
และปฏิบัติหน้าที่อื่นที่เกี่ยวข้องหรือได้รับมอบหมาย
(๗) กองพิทักษ์ระบบคุณธรรม
มีอำนาจหน้าที่เกี่ยวกับการสนับสนุนการพิจารณาดำเนินการเกี่ยวกับการอุทธรณ์การร้องทุกข์
และการคุ้มครองระบบคุณธรรมของข้าราชการกรุงเทพมหานคร ดำเนินการเกี่ยวกับคดีปกครองกรณีที่
ก.พ.ค. กรุงเทพมหานคร กรรมการวินิจฉัยอุทธรณ์ กรุงเทพมหานคร
หรือกรรมการวินิจฉัยร้องทุกข์ กรุงเทพมหานคร ถูกฟ้องคดีปกครองต่อศาลปกครองชั้นต้น
ศึกษา วิเคราะห์ วิจัย พัฒนาหลักเกณฑ์ วิธีการ กฎ ระเบียบ
แนวทางการดำเนินการด้านการอุทธรณ์การร้องทุกข์ และการคุ้มครองระบบคุณธรรม
พิจารณาดำเนินการปรับปรุง แก้ไข หรือจัดทำร่างกฎหมาย กฎ ระเบียบ ข้อบังคับ
หนังสือสั่งการและแนวทางปฏิบัติต่าง ๆ ที่อยู่ในความรับผิดชอบของ ก.พ.ค.
กรุงเทพมหานคร ให้คำปรึกษา แนะนำ สนับสนุน ติดตามและประเมินผลเกี่ยวกับการอุทธรณ์การร้องทุกข์
และการรักษาระบบคุณธรรมของกรุงเทพมหานคร
และปฏิบัติหน้าที่อื่นที่เกี่ยวข้องหรือได้รับมอบหมาย

ทั้งนี้ ให้มีผลตั้งแต่วันที่ ๒๐ กันยายน พ.ศ. ๒๕๕๔


ประกาศ
ณ วันที่ ๕ กันยายน พ.ศ. ๒๕๕๔
หม่อมราชวงศ์สุขุมพันธุ์
บริพัตร
ผู้ว่าราชการกรุงเทพมหานคร











ปริยานุช/ผู้จัดทำ
๖ ตุลาคม ๒๕๕๔

ชาญ/ผู้ตรวจ
๑๗ ตุลาคม ๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๑๐๘ ง/หน้า ๗/๒๑ กันยายน ๒๕๕๔